ส่วนที่ 1

ข้อมูลสรุป (Executive Summary)

บริษัท 124 คอมมิวนิเคชั่นส จำกัด (มหาชน) (“บริษัท”) ก่อตั้งขึ้นในปี 2532
และแปรสภาพเป็นบริษัทมหาชน เมื่อวันที่ 19 พฤษภาคม 2548
บริษัทดำเนินธุรกิจที่ปรึกษาด้านการประชาสัมพันธ์และสื่อสารองค์กร โดยการวางแผน
การกำหนดยุทธศาสตร์ ยุทธวิธี
และการดำเนินการด้านประชาสัมพันธ์เพื่อให้บรรลุวัตถุประสงค์ที่ได้ตกลงกับลูกค้า ทั้งนี้
ลักษณะของการให้บริการสามารถแบ่งได้เป็น 4 ประเภท ดังนี้

1.  ที่ปรึกษางานประชาสัมพันธ์องค์กรและสื่อสารการตลาด (Corporate Communications)
    ซึ่งเป็นการให้คำปรึกษาเกี่ยวกับการประชาสัมพันธ์ในการสื่อสารข้อมูลไปยังกลุ่มเป้าหมาย
    เพื่อสร้างภาพลักษณ์และทัศนคติที่ดีให้แก่องค์กร ซึ่งรวมถึงการประชาสัมพันธ์ผลิตภัณฑ์ (Brand
    Communications) และการสื่อสารการตลาด (Marketing Communications)
    เพื่อให้กลุ่มเป้าหมายรู้จักผลิตภัณฑ์และกระตุ้นให้เกิดผลทางการขาย ทั้งนี้
    สัดส่วนรายได้ของงานประชาสัมพันธ์องค์กรและสื่อสารการตลาด ในปี 2547 และ ปี 2548
    คิดเป็นร้อยละ 62.26 และร้อยละ 43.15 ของรายได้รวม ตามลำดับ

2.  ที่ปรึกษางานประชาสัมพันธ์เพื่อการเข้าจดทะเบียนในตลาดหลักทรัพย์แห่งประเทศไทย (IPO
    Public Relations)
    เป็นการให้คำปรึกษาแก่บริษัทที่ต้องการเข้าจดทะเบียนในตลาดหลักทรัพย์ฯ
    เพื่อเผยแพร่ข้อมูลของบริษัทให้แก่นักลงทุน นักวิเคราะห์ และผู้ถือหุ้น
    ซึ่งจะเป็นสร้างมูลค่าเพิ่มให้แก่องค์กรและทำให้หลักทรัพย์ของบริษัทได้รับความสนใจจากนักลงทุนและนักวิเคราะห์
    โดยในระยะเวลา 5 ปีที่ผ่านมา บริษัทมีลูกค้าใช้บริการกว่า 30 ราย
    ในหลากหลายธุรกิจไม่ว่าจะเป็นธุรกิจเหล็ก ธุรกิจชิ้นส่วนยานยนต์ ธุรกิจอิเล็คโทรนิค
    ธุรกิจอาหาร ธุรกิจโทรคมนาคมและการสื่อสาร ธุรกิจการเงิน ธุรกิจอสังหาริมทรัพย์
    และธุรกิจพลังงาน
    โดยสัดส่วนรายได้ของงานประชาสัมพันธ์เพื่อการเข้าจดทะเบียนในตลาดหลักทรัพย์
    คิดเป็นร้อยละ 6.80 ของรายได้รวมในปี 2547 และร้อยละ 38.28 ของรายได้รวมในปี
    2548

3.  ที่ปรึกษางานประชาสัมพันธ์เพื่อนักลงทุน (Investor Relations)
    เป็นการให้คำปรึกษาเพื่อเผยแพร่ข้อมูล ผลการดำเนินงาน ข่าวสารต่างๆ
    ของบริษัทจดทะเบียนให้แก่นักลงทุน นักวิเคราะห์
    และผู้ถือหุ้นของบริษัทลูกค้าทราบข้อมูลอย่างสม่ำเสมอ
    ซึ่งจะช่วยให้หลักทรัพย์ได้รับความสนใจอย่างต่อเนื่อง
    สัดส่วนรายได้ของงานประชาสัมพันธ์เพื่อนักลงทุน คิดเป็นร้อยละ 2.98 ของรายได้รวมในปี
    2547 และร้อยละ 4.61 ของรายได้รวมในปี 2548

4.  งานสนับสนุนแผนงานประชาสัมพันธ์เชิงยุทธ์ เพื่อสนับสนุนแผนงานประชาสัมพันธ์ที่ได้วางไว้
    ได้แก่ การจัดกิจกรรมส่งเสริมแผนงานประสัมพันธ์หรือส่งเสริมการตลาด
    การเผยแพร่ข้อมูลข่าวสารผ่านสื่อต่างประเทศ ซึ่งปัจจุบัน
    บริษัทได้ลงนามในสัญญาแต่งตั้งอย่างเป็นทางการจาก CNBC
    ให้เป็นผู้แทนในการวางกลยุทธ์ด้านการโฆษณาและการประชาสัมพันธ์ในต่างประเทศ
    ให้กับองค์กรเอกชนขนาดใหญ่ และเป็นผู้แทนแต่เพียงผู้เดียวในประเทศไทย
    สำหรับกลุ่มลูกค้าหน่วยงานภาครัฐและรัฐวิสาหกิจ ทั้งนี้
    สัดส่วนรายได้ของงานสนับสนุนแผนงานประชาสัมพันธ์เชิงยุทธ์ ในปี 2547 และ ปี 2548
    คิดเป็นร้อยละ 27.96 และร้อยละ 13.96 ของรายได้รวม ตามลำดับ

การให้บริการทั้ง 4 ประเภทข้างต้นยังครอบคลุมถึงงานบริการอื่นๆ
เพื่อสนับสนุนให้งานที่ปรึกษาด้านการประชาสัมพันธ์เป็นไปอย่างสมบูรณ์แบบมากขึ้น
ซึ่งเป็นบริการเสริมอยู่ใน 4 บริการหลัก ได้แก่ งานประชาสัมพันธ์เพื่อการแปลงสภาพองค์กร
(Corporatization) การบริหารประเด็นและการสื่อสารในภาวะวิกฤต (Issues and Crisis
Management) การประชาสัมพันธ์เพื่อการควบรวมกิจการ (M&A Communications)
งานมวลชนสัมพันธ์ (Community Relations) งานสื่อมวลชนสัมพันธ์ (Media Relations)
งานรัฐกิจสัมพันธ์ (Public Affairs) และงานประชาสัมพันธ์ภายในองค์กร (Workplace
Communications) เป็นต้น

ทั้งนี้ บริษัทเน้นการให้บริการที่ปรึกษางานประชาสัมพันธ์และสื่อสารองค์กรเป็นหลัก
โดยมีงานสนับสนุนแผนงานประชาสัมพันธ์เชิงยุทธ์เป็นบริการเพื่อสนับสนุนการให้บริการที่ปรึกษางานประชาสัมพันธ์ของบริษัทให้มีประสิทธิภาพมากยิ่งขึ้น
กลุ่มลูกค้าของบริษัทมีทั้งภาครัฐและรัฐวิสาหกิจ คิดเป็นร้อยละ 26.98
ของรายได้จากการให้บริการรวมในปี 2547 และร้อยละ 22.58
ของรายได้จากการให้บริการรวมในปี 2548 และภาคเอกชน คิดเป็นร้อยละ 73.02
ของรายได้จากการให้บริการรวมในปี 2547 และร้อยละ 77.42
ของรายได้จากการให้บริการรวมในปี 2548

บริษัทเป็นบริษัทที่ปรึกษาด้านประชาสัมพันธ์ของคนไทย ที่มีอัตราการเติบโตอย่างต่อเนื่องตลอดเวลา
17 ปี ทำให้บริษัทเป็นผู้เชี่ยวชาญในด้านการประชาสัมพันธ์ในหลากหลายธุรกิจ
ไม่ว่าจะเป็นธุรกิจโทรคมนาคมและการสื่อสาร ธุรกิจการเงินและการธนาคาร ธุรกิจพลังงาน
ธุรกิจอุตสาหกรรมการผลิต ธุรกิจสินค้าอุปโภคและสินค้าบริโภค และธุรกิจอสังหาริมทรัพย์ ณ 1
กุมภาพันธ์ 2549 บริษัทมีงานที่ยังไม่ส่งมอบจำนวน 46.68 ล้านบาท ที่ผ่านมา
บริษัทได้สร้างสรรค์ผลงานที่มีคุณภาพ โดดเด่น
และเป็นที่ยอมรับจากกลุ่มลูกค้าทั้งที่เป็นภาครัฐบาลและภาคเอกชน จนทำให้ในปี 2544
บริษัทได้รับการจัดอันดับโดยนิตยสารพีอาร์วีค (PR Week) ให้เป็น 1 ใน 15
บริษัทประชาสัมพันธ์ชั้นนำในภูมิภาคเอเชียแปซิฟิค นอกจากนี้
บริษัทยังมีเครือข่ายเพื่อทำประชาสัมพันธ์ทั่วโลก โดยผ่านพันธมิตรทางธุรกิจ 2 ราย ได้แก่
Ketchum และ Fleishman-Hillard ซึ่งถือเป็นบริษัทที่ให้บริการด้านประชาสัมพันธ์ชั้นนำของโลก

ปัจจัยความเสี่ยงที่สำคัญของบริษัท ได้แก่
ความเสี่ยงด้านการพึ่งพิงทรัพยากรบุคคลที่มีความชำนาญเฉพาะทาง
ความเสี่ยงจากการแข่งขันและการเข้ามาดำเนินธุรกิจได้ง่ายของผู้ประกอบการรายใหม่
ความเสี่ยงจากความไม่แน่นอนของภาวะเศรษฐกิจ
ความเสี่ยงจากการเรียกเก็บเงินจากลูกหนี้ที่ค้างชำระเกินกว่ากำหนดไม่ได้หรือล่าช้ากว่ากำหนด
ความเสี่ยงจากการว่าจ้างผู้เชี่ยวชาญเฉพาะด้าน
และความเสี่ยงจากการเสนอขายหลักทรัพย์ในราคาที่ต่ำให้แก่กรรมการและพนักงานก่อนการเสนอขายหลักทรัพย์ให้แก่ประชาชน

ปัจจุบัน หน่วยงานภาครัฐและภาคเอกชนหันมาให้ความสำคัญกับการประชาสัมพันธ์มากขึ้น
เพราะงานประชาสัมพันธ์มีประสิทธิผล ทำงานได้แนบเนียน กลมกลืน
ซึมลึกเหมือนน้ำซึมบ่อทรายสามารถทำงานและเข้าถึงกลุ่มเป้าหมายได้ในทุกเรื่อง
ประกอบกับภาวะการแข่งขันกันอย่างรุนแรงและพฤติกรรมผู้บริโภคที่เปลี่ยนไปในทิศทางที่ต้องการข้อมูลข่าวสารที่ถูกต้อง
และให้ความสำคัญของภาพลักษณ์ขององค์กรและผลิตภัณฑ์มากขึ้น
อีกทั้งการประชาสัมพันธ์ใช้ต้นทุนการดำเนินงานไม่สูงมากนักเมื่อเทียบกับการโฆษณา
จึงทำให้การประชาสัมพันธ์เข้ามามีบทบาทต่อการทำธุรกิจมากขึ้น
ขณะนี้ยังไม่มีหน่วยงานใดจัดเก็บข้อมูลค่าใช้จ่ายประชาสัมพันธ์จึงทำให้ไม่สามารถประมาณจำนวนการใช้จ่ายรวมของการประชาสัมพันธ์ได้
สำหรับงานประชาสัมพันธ์เพื่อการเข้าจดทะเบียนในตลาดหลักทรัพย์ฯ นั้น ปัจจุบันตลาดหลักทรัพย์ฯ
มีนโยบายสนับสนุนให้บริษัทที่มีคุณสมบัติเข้าจดทะเบียนในตลาดหลักทรัพย์ฯ
โดยการให้ประโยชน์ทางสิทธิพิเศษทางภาษีแก่บริษัทที่เข้าจดทะเบียนภายในปี 2548
จึงทำให้หลายบริษัทมีความประสงค์ที่จะเข้าจดทะเบียนในตลาดหลักทรัพย์ฯ จำนวนมาก ในปี 2546
มีบริษัทจดทะเบียนจำนวน 26 บริษัท เพิ่มขึ้นเป็น 50 บริษัทในปี 2547 และ 49 บริษัทในปี 2548
จะเห็นได้ว่า จำนวนบริษัทที่เข้าจดทะเบียนในตลาดหลักทรัพย์ฯ มีแนวโน้มเพิ่มขึ้น
ในขณะที่งานประชาสัมพันธ์เพื่อนักลงทุน มีแนวโน้มการขยายตัวเพิ่มขึ้นเช่นกัน
เนื่องจากตลาดหลักทรัพย์ฯ มีนโยบายส่งเสริมให้บริษัทจดทะเบียนจัดตั้งหน่วยงานนักลงทุนสัมพันธ์ขึ้น
เพื่อให้มีการเปิดเผยข้อมูลแก่นักลงทุนและผู้ถือหุ้นอย่างชัดเจนและโปร่งใส อย่างไรก็ตาม
บริษัทจดทะเบียนหลายบริษัทยังไม่มีฝ่ายนักลงทุนสัมพันธ์
จึงถือเป็นโอกาสของบริษัทในการขยายการให้บริการที่ปรึกษางานประชาสัมพันธ์เพื่อนักลงทุน ทั้งนี้
จะเห็นได้ว่า หลายหน่วยงานหันมาให้ความสำคัญของงานประชาสัมพันธ์มากขึ้น
เพื่อสร้างภาพลักษณ์และทัศนคติที่ดีต่อองค์กรและตราสินค้า
จึงทำให้การขยายตัวของงานด้านประชาสัมพันธ์มีแนวโน้มการเติบโตเพิ่มขึ้นในอนาคต

บริษัทมีรายได้รวมเพิ่มขึ้นอย่างต่อเนื่อง โดยในปี 2545 เท่ากับ 59.50 ล้านบาท เพิ่มขึ้นเป็น
90.09 ล้านบาทในปี 2546 และเป็น 134.21 ล้านบาทในปี 2547 และเพิ่มขึ้นเป็น 183.20
ล้านบาทในปี 2548
เนื่องจากทั้งภาครัฐบาลและภาคเอกชนให้ความสำคัญและมีการประชาสัมพันธ์เพิ่มขึ้น
ประกอบกับการที่บริษัทขยายการให้บริการที่ปรึกษางานประชาสัมพันธ์เพื่อการเข้าจดทะเบียนในตลาดหลักทรัพย์ฯ
และที่ปรึกษางานประชาสัมพันธ์เพื่อนักลงทุน ส่งผลให้กำไรสุทธิของบริษัทเพิ่มขึ้นอย่างต่อเนื่อง จาก
3.41 ล้านบาทในปี 2545 เป็น 8.62 ล้านบาทในปี 2546 และเพิ่มขึ้นเป็น 22.35 ล้านบาทในปี
2547 และกำไรสุทธิในปี 2548 เพิ่มเป็น 30.04 ล้านบาท

บริษัทมีสินทรัพย์ ณ สิ้นปี 2545 ถึง ณ สิ้นปี 2548 เท่ากับ 27.43 ล้านบาท 39.75 ล้านบาท
93.48 ล้านบาท และ 162.10 ล้านบาท ตามลำดับ หนี้สินรวมของบริษัท ณ สิ้นปี 2545 ถึง ณ
สิ้นปี 2548 เท่ากับ 5.36 ล้านบาท 10.89 ล้านบาท 43.71 ล้านบาท และ 25.29 ล้านบาท
ตามลำดับ
บริษัทไม่มีเงินกู้ยืมจากสถาบันการเงินเนื่องจากมีกระแสเงินสดและสภาพคล่องเพียงพอจากผลการดำเนินงานที่เติบโตอย่างต่อเนื่อง
ส่วนของผู้ถือหุ้นของบริษัท ณ สิ้นปี 2545 ถึง ณ สิ้นปี 2548 เท่ากับ 22.07 ล้านบาท 28.86
ล้านบาท 49.77 ล้านบาท และ 136.81 ล้านบาท ตามลำดับ ปัจจุบัน บริษัทมีทุนจดทะเบียน
45.00 ล้านบาท และทุนชำระแล้ว 45.00 ล้านบาท โดยแบ่งเป็นหุ้นสามัญ 45 ล้านหุ้น
มูลค่าที่ตราไว้หุ้นละ 1.00 บาท ผู้ถือหุ้นรายใหญ่ของบริษัท ได้แก่ กลุ่มนายนิมิตร หมดราคี
ซึ่งถือหุ้นร้อยละ 31.85 ของทุนชำระแล้ว นางสาวจิรา แสงอุทัย ถือหุ้นร้อยละ 14.67
ของทุนชำระแล้ว และผู้ถือหุ้นรายย่อย ถือหุ้นร้อยละ 53.56 ของทุนชำระแล้ว

ในวันที่ 8 ธันวาคม 2548 บริษัทได้เข้าจดทะเบียนในตลาดหลักทรัพย์เอ็มเอไอ
ซึ่งการจดทะเบียนในตลาดหลักทรัพย์นั้น
ช่วยยกระดับการบริหารงานภายในองค์กรให้เป็นไปตามกฎระเบียบของคณะกรรมการตลาดหลักทรัพย์และตลาดหลักทรัพย์แห่งประเทศไทย
ส่งผลโดยตรงถึงประสิทธิภาพในการบริหารงาน การดำเนินงาน และการบริการลูกค้า
ทำให้บริษัทฯได้รับการยอมรับจากทั้งลูกค้าและพันธมิตรมากยิ่งขึ้น